b'\n_START_ARTICLE_\nHelloween\n_START_SECTION_\nPerustaminen, debyytti-EP ja esikoisalbumi Walls of Jericho (1984\xe2\x80\x931986)\n_START_PARAGRAPH_\nLaulaja ja kitaristi Kai Hansen, kitaristi Michael Weikath, basisti Markus Grosskopf ja rumpali Ingo Schwichtenberg perustivat Helloweenin vuonna 1984 Hampurissa. Yhtyeen perustajaj\xc3\xa4senet olivat kukin soittaneet muutamissa varsin tuntemattomiksi j\xc3\xa4\xc3\xa4neiss\xc3\xa4 yhtyeiss\xc3\xa4, joita olivat muun muassa Helloweenia edelt\xc3\xa4neet Gentry, Second Hell, Kronus, Glory ja Iron Fist. Michael Weikath suunnitteli ensimm\xc3\xa4isen version Helloweenin \xe2\x80\x9dkurpitsalogosta\xe2\x80\x9d, jota yhtye k\xc3\xa4ytt\xc3\xa4\xc3\xa4 yh\xc3\xa4._NEWLINE_Helloween teki vuonna 1984 levytyssopimuksen saksalaisen Noise Records -levy-yhti\xc3\xb6n kanssa, ja levytti Noisen julkaisemalle albumille Death Metal kappaleensa \xe2\x80\x9dOernst of Life\xe2\x80\x9d ja \xe2\x80\x9dMetal Invaders\xe2\x80\x9d. Kai Hansenin kirjoittama \xe2\x80\x9dMetal Invaders\xe2\x80\x9d p\xc3\xa4\xc3\xa4tyi my\xc3\xb6hemmin hieman erilaisena versiona yhtyeen esikoisalbumille._NEWLINE_Vuonna 1985 Helloween levytti ensimm\xc3\xa4isen oman julkaisunsa, viisi kappaletta sis\xc3\xa4lt\xc3\xa4neen speed metal -tyylisen EP-levyn Helloween. Noise Records julkaisi EP:n vuoden 1985 maaliskuussa._NEWLINE_Helloween julkaisi ensimm\xc3\xa4isen studioalbuminsa Walls of Jericho vuoden 1985 syksyll\xc3\xa4, ja albumi julkaistiin jo lokakuussa 1985. Albumilta julkaistiin vuonna 1986 singlen\xc3\xa4 kappale \xe2\x80\x9dJudas\xe2\x80\x9d. Yhtye alkoi her\xc3\xa4tt\xc3\xa4\xc3\xa4 nopeasti huomiota omalaatuisen metallimusiikkinsa ansiosta. Kai Hansen suhtautui kuitenkin kykyihins\xc3\xa4 laulajana kielteisesti, ja h\xc3\xa4nen mielest\xc3\xa4\xc3\xa4n yhtye tarvitsi vakituisen laulajan saavuttaakseen t\xc3\xa4yden potentiaalinsa. Hansenilla on my\xc3\xb6s kerrottu olleen vaikeuksia soittaa ja laulaa yhtyeen kappaleita samanaikaisesti keikoilla. Laulajan teht\xc3\xa4v\xc3\xa4st\xc3\xa4 luopuessaan Hansen kuitenkin j\xc3\xa4i yhtyeen toiseksi kitaristiksi.\n_START_SECTION_\nKeeper of the Seven Keys -klassikkoalbumit (1986\xe2\x80\x931989)\n_START_PARAGRAPH_\nVuonna 1986 Helloween oli uuden laulajan tarpeessa. Uudeksi laulajaksi harkittiin aiemmin Tyran Pace -yhtyeess\xc3\xa4 laulanutta Ralf Scheepersi\xc3\xa4, kunnes yhtye l\xc3\xb6ysi paikallisessa Ill Prophecy -yhtyeess\xc3\xa4 laulaneen 18-vuotiaan Michael Kisken. Kisken laulutyyli oli Hansenin vastaavaan verrattuna voimakkaampi, puhtaampi ja korkeampi. Helloween l\xc3\xa4hestyi levy-yhti\xc3\xb6 Noisea ajatuksella tuplalevyst\xc3\xa4, joka esittelisi yhtyeen uuden kokoonpanon ja erityisesti laulaja Michael Kisken yleis\xc3\xb6lle. Noise ei tarttunut ehdotukseen, ja sen sijaan Helloween \xc3\xa4\xc3\xa4nitti toiselle albumilleen kahdeksan kappaletta. Albumi sai nimen Keeper of the Seven Keys Part I, ja se julkaistiin vuoden 1987 toukokuussa. Muun muassa sen single \xe2\x80\x9dFuture World\xe2\x80\x9d ja kolmetoistaminuuttinen \xe2\x80\x9dHalloween\xe2\x80\x9d muodostuivat yhtyeen klassikoiksi, ja albumi teki Helloweenista nopeasti yhden suosituimmista eurooppalaisista metalliyhtyeist\xc3\xa4. Albumi on lueteltu monissa yhteyksiss\xc3\xa4 yhtyeen uran parhaimmistoon, ja sit\xc3\xa4 on pidetty power metal -lajityypin keskeisimp\xc3\xa4n\xc3\xa4 ja merkitt\xc3\xa4vimp\xc3\xa4n\xc3\xa4 julkaisuna._NEWLINE_Helloween levytti vuonna 1988 seuraavan albuminsa Keeper of the Seven Keys Part II, joka oli nimens\xc3\xa4 mukaisesti jatkumoa edelliselle albumille. Albumi julkaistiin vuoden 1988 elokuussa, ja sen singleist\xc3\xa4 \xe2\x80\x9dI Want Out\xe2\x80\x9d ja \xe2\x80\x9dDr. Stein\xe2\x80\x9d muodostui yhtyeen uran keskeisimpi\xc3\xa4 kappaleita. Albumi nousi Billboard 200 -listalle my\xc3\xb6s Yhdysvalloissa, jossa Music Television esitti \xe2\x80\x9dI Want Out\xe2\x80\x9d -kappaleen musiikkivideoa ahkerasti Headbangers Ball -ohjelmassaan. Helloween teki albumin tiimoilta yhteisen kiertueen Anthraxin ja Exodusin kanssa, ja keikkaili my\xc3\xb6s brittil\xc3\xa4isen Iron Maidenin l\xc3\xa4mmittelij\xc3\xa4n\xc3\xa4. My\xc3\xb6s Keeper of the Seven Keys Part II nousi edelt\xc3\xa4j\xc3\xa4ns\xc3\xa4 tavoin power metal -lajityypin t\xc3\xa4rkeimpien albumien joukkoon._NEWLINE_Vuoden 1988 marraskuussa Helloween \xc3\xa4\xc3\xa4nitti Pumpkin Fly Free -kiertueen keikkansa Skotlannin Edinburghissa ja Englannin Manchesterissa. N\xc3\xa4ist\xc3\xa4 konserteista koostettiin lopulta vuoden 1989 huhtikuussa julkaistu livealbumi Live in the U.K.. Albumin julkaisemisen taustalla olivat my\xc3\xb6s yhtyeen ja levy-yhti\xc3\xb6 Noisen v\xc3\xa4lisen levytyssopimuksen velvoitteet, joiden t\xc3\xa4ytt\xc3\xa4miseksi yhtye julkaisi albumin. Yhdysvalloissa, jossa albumi julkaistiin nimell\xc3\xa4 I Want Out \xe2\x80\x93 Live, sen sijoitus oli Billboard 200 -albumilistalla 123._NEWLINE_Kitaristi Kai Hansen ilmoitti kiertueen j\xc3\xa4lkeen yll\xc3\xa4tt\xc3\xa4en j\xc3\xa4tt\xc3\xa4v\xc3\xa4ns\xc3\xa4 yhtyeen lopullisesti. Hansenin eron taustalla olivat kiertue-el\xc3\xa4m\xc3\xa4n aiheuttama uupumus ja siit\xc3\xa4 aiheutuneet terveydelliset syyt, mutta my\xc3\xb6s erimielisyydet muun yhtyeen sek\xc3\xa4 levy-yhti\xc3\xb6 Noisen kanssa. Hansenin tilalle yhtyeen toiseksi kitaristiksi valittiin pian Roland Grapow, joka oli soittanut aiemmin Rampage-yhtyeess\xc3\xa4.\n_START_SECTION_\nMusiikillinen tyylinmuutos ja suosion lasku (1991\xe2\x80\x931993)\n_START_PARAGRAPH_\n1990-luvun alussa Helloweenin hajoamisesta liikkui paljon huhuja. Yhtye kuitenkin solmi levytyssopimuksen monikansallisen EMI-yhti\xc3\xb6n kanssa, ja vuonna 1991 julkaistiin yhtyeen uran nelj\xc3\xa4s studioalbumi Pink Bubbles Go Ape. Albumi oli ensimm\xc3\xa4inen kitaristi Roland Grapowin kanssa ja siit\xc3\xa4 odotettiin Keeper of the Seven Keys -albumien kaltaista kaupallista menestyst\xc3\xa4. T\xc3\xa4h\xc3\xa4n vaikutti my\xc3\xb6s se, ett\xc3\xa4 albumin tuotti Chris Tsangarides, joka oli aiemmin tuottanut muun muassa Judas Priestin Painkillerin. Pink Bubbles Go Ape osoittautui kuitenkin kaupalliseksi ep\xc3\xa4onnistumiseksi, ja se sai ristiriitaisen vastaanoton my\xc3\xb6s kriitikoilta. Albumi oli tehty rennommalla ja humoristisemmalla otteella kuin edelt\xc3\xa4j\xc3\xa4ns\xc3\xa4, eik\xc3\xa4 se saavuttanut listamenestyst\xc3\xa4. Albumin singleist\xc3\xa4 \xe2\x80\x9dKids of the Century\xe2\x80\x9d ylsi Britannian singlelistan sijalle 65., kun taas \xe2\x80\x9dNumber One\xe2\x80\x9d ei noussut listoille lainkaan. My\xc3\xb6s yhtyeen sis\xc3\xa4ll\xc3\xa4 alkoi ilmet\xc3\xa4 ongelmia, ja erityisesti kitaristi Michael Weikath ja laulaja Michael Kiske ajautuivat erimielisyyksiin. Osoitus Weikathin ja Kisken v\xc3\xa4lien kylmenemisest\xc3\xa4 on ilmeni esimerkiksi vuonna 1991, kun Weikath pyysi Andi Derisi\xc3\xa4 yhtyeen uudeksi laulajaksi. Deris kuitenkin kielt\xc3\xa4ytyi teht\xc3\xa4v\xc3\xa4st\xc3\xa4._NEWLINE_Helloweenin seuraava studioalbumi Chameleon julkaistiin vuoden 1993 toukokuussa. Moni yhtyeen fani suhtautui albumiin vieroksuen, koska se sis\xc3\xa4lsi vaikutteita popmusiikista. Yhtye hylk\xc3\xa4si power metal -soundinsa l\xc3\xa4hes t\xc3\xa4ysin, ja kappaleissa on mukana muun muassa syntetisaattoreita, viuluja, urkuja, puhallinsoittimia, akustisia kitaroita ja jopa lapsikuoron laulua yhdistettyn\xc3\xa4 swingin, countryn, grungen ja progressiivisen rockin elementteihin. Uusi musiikillinen tyyli on my\xc3\xb6s tulkittu yritykseksi pyrki\xc3\xa4 laajentamaan yhtyeen fanikuntaa l\xc3\xa4hemm\xc3\xa4s valtavirtaa, mutta sen sijaan moni vanha fani hylk\xc3\xa4si yhtyeen uuden musiikillisen tyylin my\xc3\xb6t\xc3\xa4. Albumi sai viile\xc3\xa4n vastaanoton my\xc3\xb6s kriitikoiden keskuudessa, ja sit\xc3\xa4 on usein pidetty yhtyeen uran heikoimpana albumina. _NEWLINE_Kahden ep\xc3\xa4onnistuneen albumin j\xc3\xa4lkeen Helloweenin j\xc3\xa4senten keskin\xc3\xa4iset v\xc3\xa4lit alkoivat j\xc3\xa4lleen rakoilla. Rumpali Ingo Schwichtenberg oli Chameleonia seuranneella kiertueella ajautunut yh\xc3\xa4 paheneviin p\xc3\xa4ihdeongelmiin. Chameleon-albumiin tyytym\xc3\xa4t\xc3\xb6n Schwichtenberg masentui, ja h\xc3\xa4nell\xc3\xa4 diagnosoitiin my\xc3\xb6s skitsofrenia. Lopulta muu yhtye p\xc3\xa4\xc3\xa4tti erottaa Schwichtenbergin, jolle esiintyminen oli muodostunut hyvin vaikeaksi teht\xc3\xa4v\xc3\xa4ksi monien ongelmien vuoksi. H\xc3\xa4nen v\xc3\xa4liaikaiseksi korvaajakseen yhtye pestasi sessiomuusikko Ritchie Abdel-Nabin, joka soitti yhtyeen kanssa Chameleon-kiertueen lopun. Michael Weikathin ja Michael Kisken v\xc3\xa4linen vihanpito oli my\xc3\xb6s syventynyt, mink\xc3\xa4 seurauksena Weikath kielt\xc3\xa4ytyi ty\xc3\xb6skentelem\xc3\xa4st\xc3\xa4 yhdess\xc3\xa4 Kisken kanssa. Lopulta my\xc3\xb6s Kiske erotettiin yhtyeest\xc3\xa4 vuonna 1993 kiertueen p\xc3\xa4\xc3\xa4tytty\xc3\xa4.\n_START_SECTION_\nAndi Derisin aikakauden alku ja paluu raskaaseen metalliin (1994\xe2\x80\x931999)\n_START_PARAGRAPH_\nVuonna 1994 Helloween oli ajautunut urallaan ep\xc3\xa4varmaan tilanteeseen: yhtye oli juuri erottanut kaksi pitk\xc3\xa4aikaista j\xc3\xa4sent\xc3\xa4 riveist\xc3\xa4\xc3\xa4n, ja sen kaksi edellist\xc3\xa4 albumia oli otettu sek\xc3\xa4 kriitikoiden ett\xc3\xa4 yleis\xc3\xb6n keskuudessa vastaan ristiriitaisin tuntein. Yhtye oli my\xc3\xb6s vailla levytyssopimusta, sill\xc3\xa4 EMI oli irtisanonut yhtyeen listoiltaan Pink Bubbles Go Ape- ja Chameleon-albumien heikon kaupallisen menestymisen vuoksi. Yhtye pestasi uudeksi laulajakseen aiemmin muun muassa Pink Cream 69 -yhtyeess\xc3\xa4 vaikuttaneen Andi Derisin, ja rumpalikseen se sai muun muassa Kai Hansenin johtamassa Gamma Ray -yhtyeess\xc3\xa4 ansioituneen Uli Kuschin. Uusi kokoonpano solmi levytyssopimuksen brittil\xc3\xa4isen Castle Communicationsin kanssa, ja yhtye aloitti Hampurissa Chateau du Pape -studiossa tulevan albuminsa Master of the Rings levytt\xc3\xa4misen._NEWLINE_Heikosti menestynytt\xc3\xa4 Chameleonia seurannut Master of the Rings n\xc3\xa4ki p\xc3\xa4iv\xc3\xa4nvalon 8. hein\xc3\xa4kuuta 1994. Musiikillisesti albumi merkitsi paluuta raskaan metallimusiikin pariin kahden kevyemm\xc3\xa4n tuotoksen j\xc3\xa4lkeen. Edelt\xc3\xa4jiins\xc3\xa4 n\xc3\xa4hden albumi menestyi hyvin eurooppalaisilla listoilla, ja myi Japanissa yli 120,000 kappaletta nousemalla albumilistan kuudenneksi. Andi Derisin valinta yhtyeen uudeksi laulajaksi oli osoittautunut onnistuneeksi ratkaisuksi, ja yhtye onnistui albumin ja ahkeran keikkailun my\xc3\xb6t\xc3\xa4 nousemaan yl\xc3\xb6s uransa suurimmasta aallonpohjasta._NEWLINE_Vuonna 1995 yhtyeen entinen rumpali, vakavasti sairas Ingo Schwichtenberg teki itsemurhan hypp\xc3\xa4\xc3\xa4m\xc3\xa4ll\xc3\xa4 metron alle Hampurissa. H\xc3\xa4n oli kuollessaan 29-vuotias. Helloween omisti seuraavan albuminsa, vuoden 1996 maaliskuussa julkaistun The Time of the Oathin Schwichtenbergin muistolle. Albumia on pidetty yhtyeen uran varsinaisena comebackina huolimatta jo Master of the Rings -albumilla tapahtunutta paluuta raskaaseen metallimusiikkiin. The Time of the Oath sai positiivisen vastaanoton, Albumi nousi muun muassa Suomen virallisen albumilistan 14. sijalle, ja sit\xc3\xa4 seurasi mittava maailmankiertue. T\xc3\xa4ll\xc3\xb6in Helloween \xc3\xa4\xc3\xa4nitti ja taltioi toisen livealbuminsa High Live, joka julkaistiin my\xc3\xb6s videotallenteena._NEWLINE_Vuoden 1998 huhtikuussa Helloween julkaisi kahdeksannen studioalbuminsa Better Than Raw, joka oli yhtyeen musiikillisesti raskain tuotos sitten vuoden 1985 Walls of Jerichon. Albumia on my\xc3\xb6s pidetty yhtyeen 1990-luvun parhaana studioalbumina. Se nousi Suomessa albumilistan seitsem\xc3\xa4nneksi. Albumin my\xc3\xb6t\xc3\xa4 yhtye keikkaili ahkerasti, ja esiintyi j\xc3\xa4lleen muun muassa brittil\xc3\xa4isen Iron Maidenin l\xc3\xa4mmittelij\xc3\xa4n\xc3\xa4. Lis\xc3\xa4ksi Victor-yhti\xc3\xb6 julkaisi Japanissa kaksi yhtyeen musiikkia sis\xc3\xa4lt\xc3\xa4nytt\xc3\xa4 karaoke-albumia. _NEWLINE_Helloween juhlisti 15-vuotista uraansa vuonna 1999 julkaisemalla cover-kappaleista koostetun albumin Metal Jukebox, jolla yhtye versioi muun muassa ABBA:n, The Beatlesin ja Jethro Tullin kappaleita. Metal Jukebox nousi Suomessa parhaimmillaan albumilistan sijalle 31.\n_START_SECTION_\nKokoonpanovaihdoksia (2000\xe2\x80\x932008)\n_START_PARAGRAPH_\nVuoden 2000 lokakuussa Helloween julkaisi yhdeks\xc3\xa4nnen studioalbuminsa The Dark Ride, jota yhtye oli ty\xc3\xb6st\xc3\xa4nyt kuluneen vuoden ajan tuottajinaan Roy Z ja Charlie Bauerfeind. Albumi oli tyylilt\xc3\xa4\xc3\xa4n yhtyeen edellist\xc3\xa4 tuotantoa synkempi, ja se sai positiivisen vastaanoton. Albumi j\xc3\xa4i sek\xc3\xa4 kitaristi Roland Grapowin ett\xc3\xa4 rumpali Uli Kuschin viimeiseksi yhtyeess\xc3\xa4, sill\xc3\xa4 heid\xc3\xa4t erotettiin albumia seuranneen kiertueen j\xc3\xa4lkeen. _NEWLINE_Yhtyeen uudeksi kitaristiksi valittiin aiemmin muun muassa Freedom Call -yhtyeess\xc3\xa4 soittanut Sascha Gerstner, jota tuottaja Charlie Bauerfeind oli suositellut yhtyeelle. Uudeksi rumpaliksi pestattiin muun muassa Metalium-yhtyeess\xc3\xa4 ansioitunut Mark Cross. Uuden kokoonpanon oli m\xc3\xa4\xc3\xa4r\xc3\xa4 levytt\xc3\xa4\xc3\xa4 uusi studioalbumi Rabbit Don\xe2\x80\x99t Come Easy, mutta Mark Cross sairastui kesken albumin teon. Cross soitti albumin kappaleista kaksi, ja lopun varsinaisen albumin materiaalista soitti Mot\xc3\xb6rhead-yhtyeen Mikkey Dee. Uudeksi rumpalikseen yhtye valitsi albumin kahdella bonusraidalla soittaneen Stefan Schwarzmannin, joka soitti yhtyeess\xc3\xa4 kuitenkin vain Rabbit Don\xe2\x80\x99t Come Easya seuranneen kiertueen ajan: Schwarzmann koki, ettei h\xc3\xa4n tulisi selvi\xc3\xa4m\xc3\xa4\xc3\xa4n tulevan albumin haasteista, joten h\xc3\xa4n erosi yhtyeest\xc3\xa4. Vajaan viiden vuoden sis\xc3\xa4ll\xc3\xa4 Helloweenista oli poistunut useampi muusikko, kunnes yhtyeen kokoonpano vihdoin muovautui pysyv\xc3\xa4ksi Dani L\xc3\xb6blen korvatessa Schwarzmannin vuonna 2005. _NEWLINE_Vuoden 2005 lokakuussa Helloween julkaisi ensimm\xc3\xa4isen uuden kokoonpanon voimin levytt\xc3\xa4m\xc3\xa4ns\xc3\xa4 albumin Keeper of the Seven Keys: The Legacy. Albumi oli ensimm\xc3\xa4inen, jonka yhtye julkaisi solmittuaan levytyssopimuksen saksalaisen SPV-yhti\xc3\xb6n kanssa, ja se oli nimens\xc3\xa4 mukaisesti jatko-osa 1980-luvun kahdelle Keeper of the Seven Keys -albumille. Charlie Bauerfeind toimi j\xc3\xa4lleen albumin tuottajana kahden edellisen albumin tavoin. Keeper of the Seven Keys: The Legacy sai positiivisen vastaanoton, ja se menestyi hyvin my\xc3\xb6s kaupallisesti. Albumin julkaisua seuranneen kiertueen aikana yhtye taltioi konserttinsa S\xc3\xa3o Paulossa, Sofiassa ja Tokiossa livealbumiksi ja konserttivideoksi Keeper of the Seven Keys: The Legacy World Tour 2005\xe2\x80\x932006, jotka julkaistiin alkuvuodesta 2007. Vuonna 2006 yhtye julkaisi kokoelma-albumin The Singles Box 1985\xe2\x80\x931992, joka sis\xc3\xa4lsi yhtyeen esikois-EP:n Helloween sek\xc3\xa4 uran alkup\xc3\xa4\xc3\xa4n singlejulkaisut yhdeksi kokonaisuudeksi koostettuna._NEWLINE_Helloween ilmoitti vuoden 2007 kes\xc3\xa4kuussa ty\xc3\xb6st\xc3\xa4v\xc3\xa4ns\xc3\xa4 kappalemateriaalia uransa kahdennelletoista studioalbumille. Albumi sai nimekseen Gambling with the Devil, ja se julkaistiin jo saman vuoden lokakuussa. Se sai osakseen paljon positiivisia arvioita, ja sit\xc3\xa4 on pidetty yhten\xc3\xa4 Andi Derisin aikakauden parhaimmista studioalbumeista. Gambling with the Devilin tiimoilta Helloween aloitti yhteisen Hellish Rock -kiertueen entisen kitaristinsa Kai Hansenin johtaman Gamma Ray -yhtyeen kanssa. Vuosina 2007-2008 toteutettu Hellish Rock kattoi esiintymisi\xc3\xa4 totutusti Euroopassa, Aasiassa ja Etel\xc3\xa4-Amerikassa, mutta vei yhtyeen esiintym\xc3\xa4\xc3\xa4n j\xc3\xa4lleen my\xc3\xb6s Yhdysvaltoihin. Kiertueen konserteissa Kai Hansen my\xc3\xb6s nousi lavalle Helloweenin kanssa ensimm\xc3\xa4isen kerran sitten 1980-luvun esitt\xc3\xa4m\xc3\xa4\xc3\xa4n yhtyeen kappaleita \xe2\x80\x9dI Want Out\xe2\x80\x9d ja \xe2\x80\x9dFuture World\xe2\x80\x9d.\n_START_SECTION_\n25-vuotisjuhlintaa, 7 Sinners ja uusi studioalbumi (2009\xe2\x80\x93)\n_START_PARAGRAPH_\nVuoden 2010 tammikuussa Helloween juhlisti 25-vuotista uraansa julkaisemalla kokoelma-albumin Unarmed \xe2\x80\x93 Best of 25th Anniversary, joka koostui yhtyeen vanhoista kappaleista, joista oli albumille levytetty uudelleensovitettuja versioita. _NEWLINE_Loppuvuodesta yhtye julkaisi kolmannentoista studioalbuminsa 7 Sinners, joka oli musiikillisesti yhtyeen raskain julkaisu sitten Better Than Rawin.\n_START_SECTION_\nStraight Out of Hell 2013\n_START_PARAGRAPH_\nUusi studioalbumi Straight Out of Hell julkaistiin 18. tammikuuta 2013. _NEWLINE_Uuden levyn my\xc3\xb6t\xc3\xa4 Helloween l\xc3\xa4hti Espanjasta 28. helmikuuta aloitetulle Hellish Rock Part II -nime\xc3\xa4 kantavalle kiertueelle yhdess\xc3\xa4 Gamma Ray -yhtyeen kanssa. Kiertueeseen kuului kolme Suomen-konserttia, Helsingiss\xc3\xa4, Tampereella ja Oulussa. Yhteinen kiertue Gamma Rayn kanssa p\xc3\xa4\xc3\xa4ttyi Etel\xc3\xa4-Koreaan 12. kes\xc3\xa4kuuta. Helloweenin kiertue jatkui edelleen 16. marraskuuta asti. _NEWLINE_Helloween esiintyi p\xc3\xa4\xc3\xa4esiintyj\xc3\xa4n\xc3\xa4 Kuopio Rock -festivaaleilla vuonna 2013.Helloween esiintyi 13.2.2016 Turun Logomolla ja 14.2.2016 Helsingin Circuksessa._NEWLINE_Vuoden 2016 marraskuussa Helloween ilmoitti, ett\xc3\xa4 se tekisi vuosina 2017\xe2\x80\x932018 Pumpkins United -erikoiskiertueen, jolle yhtyeen nykyisen kokoonpanon mukaan liittyv\xc3\xa4t my\xc3\xb6s entinen laulaja Michael Kiske ja kitaristi Kai Hansen.'